PREŠOV, BRATISLAVA. Minister dopravy a výstavby Andrej Doležal (nominant Sme rodina) potvrdil pred vyše týždňom neradostnú zvesť, že reálne hrozí nepreplatenie minimálne 200 miliónov eur z eurofondov za zákazku Diaľnica D1 Prešov, západ – Prešov, juh.
Kto ponesie zodpovednosť za pochybenia štátnej akciovky Národná diaľničná spoločnosť (NDS) pri verejnom obstarávaní na výber zhotoviteľa už medzičasom postaveného a sprevádzkovaného diela, vtedy nespomenul.
Tento diaľničný úsek vybudovalo Združenie D1 Prešov (firmy Eurovia SK, Eurovia CS, Doprastav, Metrostav).
Prebieha audit, nebudú sa vyjadrovať
Od ministra sa verejnosť dozvedela len to, že za tento západný obchvat Prešova bude musieť napokon zrejme zaplatiť štát. Ten mal pôvodne zo zákazky za vyše 356 miliónov eur bez DPH uhradiť iba 15 percent.
O tom, či bude musieť napokon zatiahnuť aj 25 alebo až 100 percent zo schválenej eurofondovej sumy, musí ešte rozhodnúť orgán auditu, ktorým je Ministerstvo financií SR.
Definitívne znenie protokolu o výsledku kontroly Úradu pre verejné obstarávanie (ÚVO) na podnet ministerstva je z októbra minulého roka.
Doležal, ktorý tento problém zdedil po dvoch predchádzajúcich vládach Roberta Fica (Smer), teda vie o zistených pochybeniach a porušeniach zákona o verejnom obstarávaní už približne rok.
Zisťovali sme preto u neho, či už bola vyvodená voči niekomu konkrétna zodpovednosť za to, že sa pri súťaži urobili chyby s takými závažnými dôsledkami. A či na ministerstve a NDS stále pracujú ľudia, ktorí ju mali na starosti.